पिछले साल जब ज़िलाधिकारी और पुलिस अधीक्षक के साथ करीब 50 हथियारबंद सीआरपीएफ जवानों की टीम खूंटी के कांकी गांव में घुसी तो गांव वालों ने इन्हें घेर लिया। यह टीम गांव में बाहरी लोगों को घुसने से रोकने के लिए लगे एक नाके को हटाने गई थी। आदिवासियों ने कई घंटों तक प्रशासनिक अधिकारियों और जवानों को बिठाकर रखा। आदिवासी अपने अधिकारों और संविधान की पांचवी अनुसूची के तहत ग्रामसभा की संप्रभुता की अवहेलना को लेकर उत्तेजित थे। राज्य प्रशासन के आला अधिकारियों के दखल के बाद उत्तेजित गांव वालों ने इन्हें छोड़ा।